Margrete Auken (SF), 2003-05-07:
Jeg er glad for, at fru Elisabeth Arnold har læst teksten grundigt og vil bede hende også høre efter, hvad der blev sagt, for jeg gjorde faktisk ret meget ud af at sige, at det netop ikke handlede om niveauet.
Det, jeg ville påtale, var, at man havde brugt menneskerettighederne som begrundelse for en dramatisk nedskæring i stedet for bare at sige, at vi skal skære ned.
Det er det, der selvfølgelig gør os så forfærdelig usikre på den vurdering her, fordi man har brugt menneskerettighederne som legitimering af den nedskæring, hvor man ikke interesserede sig for, hvordan det andet sæt menneskerettigheder så havde det, når man skar på den måde.
Det var sådan set, jeg synes jo egentlig, den meget hyppigt gentagne pointe i de korte bemærkninger, jeg havde
, både til hr. Jeppe Kofod og til fru Hanne Severinsen.
Men nu vil jeg så spørge fru Elisabeth Arnold: Når fru Elisabeth Arnold nu er med på det her forslag til vedtagelse, har hun så fået nogen sikkerhed for, at vi ikke en gang til kommer til at opleve, at det ene sæt menneskerettigheder, nemlig det politiske, bruges som begrundelse for, at man skærer brutalt, uanset at det så rammer det andet sæt menneskerettigheder?
Ingen af os har bestridt, at det skal have konsekvenser.
Det var også politikken, og det kan hr. Jeppe Kofod bekræfte
, før regeringsskiftet.
Selvfølgelig skal det have konsekvenser, men spørgsmålet er: Hvilke konsekvenser?
De konsekvenser, det faktisk fik, blev bare en nedskæring og ikke en sikring af det andet sæt rettigheder, de sociale og økonomiske rettigheder.
De gik virkelig definitivt - eller næsten definitivt - durk nedenom og hjem ved den lejlighed, og hr. Jeppe Kofod har så bidraget ved at sige, at der i denne her sammenhæng yderligere er skåret ned over for ngo'erne, som skulle have sikret den del af det.
Vi diskuterer fuldstændig rigtigt ikke omfanget af bistanden, så skulle det være en anden debat, vi skulle have.
Jeg nævnte det som eksempel for at sige, at hvis man bare havde brugt den som begrundelse, havde vi ikke fået så ondt i det der med menneskerettighederne, men fordi man brugte menneskerettighederne som begrundelse, fik vi altså den vanskelighed, at det er svært at se, at regeringen ligestiller de to sæt menneskerettigheder, når den så
straffer den ene og dermed dobbeltstraffer befolkningen, fordi de ikke får hjælp til det andet sæt, Så er det, at vi vil spørge Socialdemokratiet: Hvordan vil Socialdemokratiet sikre, at de rettigheder, som handler om liv, skoler og sundhed osv., får en stærkere placering, end de har haft indtil nu?
De har altså ikke haft en tilstrækkelig stærk placering i konkurrencen med de politiske menneskerettigheder.
Jeg tror, vi får svært ved at få ministeren til at indrømme, at hun har lavet nogen som helst fejl, selv når vi har grebet hende i åbenlyse misinformationer af Folketingssalen, som det drejede sig om i forbindelse med besvarelsen af mit spørgsmål.
Jeg vil godt spørge ministeren, om hun virkelig mener, at hun har foretaget sig noget for at få rettet op på økonomien ved at bede, nu er det jo ikke Rigsrevisionen, ministeren kan ikke bede Rigsrevisionen om noget, men ved at bede statsrevisorerne om at kigge på sagen.
Det får man da ikke rettet noget op af.
Det er det, som man nu har gjort i forhold til Finansministeriet, men det burde da være gjort, da man for 1 år siden opdagede, at den var gal, i stedet for at misinformere Folketinget og beskylde alle mulige andre for det og i øvrigt lave leasingaftaler, som man ikke kan få betalt tilbage.
Det bliver så mit andet spørgsmål: Vil ministeren bekræfte - jeg spurgte også om det før - at den forrige minister faktisk forsøgte at hæve kirkeskatten og dermed få rettet op og få orden i økonomien, hvor den nuværende minister så stopper det dér og dermed står med et hul, som hun forsøger at klare med leasingforlængelser og kreativ bogføring, og hvad ved jeg, men som hun jo aldrig nogen sinde kan rette op, fordi der ikke kommer nye penge ind?
Er ministeren opmærksom på, at skattestoppet betyder, at det hul, der er, bliver større, for hvor skulle pengene ellers komme fra?
Man kan ikke skaffe dem ved at forlænge låneaftaler eller hente penge i stiftskasserne.
Jeg mener, så forgælder man sig blot yderligere.